Marlene Harpsøe (DF), 2010-06-10:
Tak, formand.
Selv om vi har haft en god debat ved førstebehandlingen, tager jeg alligevel ordet her ved andenbehandlingen, sådan at de mange, som måtte have lyst til det, får mulighed for at stille spørgsmål til mig som ordfører for Dansk Folkeparti – det skal de selvfølgelig have – så vi kan fortsætte den gode debat, som jeg synes vi havde ved førstebehandlingen.
I Dansk Folkeparti indgik vi jo lige efter pinse den her politiske aftale med regeringen om genopretningen af dansk økonomi.
Vi kan jo ikke komme uden om, at vi p.t. har en økonomisk krise i Danmark, og det er ikke bare i Danmark, der er den krise, det er en verdensomspændende økonomisk krise.
Der er altså en regning, som skal betales i forbindelse med den her krise, og det kan man jo så anerkende eller ej, men i Dansk Folkeparti anerkender vi det i hvert fald, hvorfor vi også var med til at indgå den her aftale med regeringen, hvor der skulle findes 24 mia. kr. til at betale den her regning med, og hvor der også skulle findes 10 mia. kr., som så skulle omprioriteres til nogle andre formål.
Regeringen foreslog, at de 10 mia. kr. bl.a. skulle findes ved at fastfryse overførselsindkomsterne, dvs. de studerendes SU, førtidspensionisternes pensioner osv.
I Dansk Folkeparti syntes vi ikke, at der var nok social balance i det forslag, så derfor gik vi selvfølgelig også til forhandlingerne om genopretningen af dansk økonomi med henblik på at få skabt noget mere social balance i forslaget, så folkepensionisterne og SU-modtagerne ikke skulle opleve, at deres SU og deres pensioner ikke ville blive hævet de kommende år.
Derudover sikrede vi i Dansk Folkeparti, at de 4 mia. kr., som regeringen ellers havde lagt op til at der skulle spares i kommunerne, alligevel ikke skal spares, og det betyder, at der ikke bliver taget noget i forhold til kommunerne og den kernevelfærd, som de leverer.
Jeg indrømmer blankt på Dansk Folkepartis vegne, at det ikke er en rar øvelse at skulle finde de her mange penge, for selvfølgelig er det altid meget sjovere at give penge.
Sådan vil det selvfølgelig altid være; der vil altid være nogle, som på den ene eller den anden måde vil blive ramt, men jeg mener nu engang, at det er vigtigt i den her situation, at alle holder for, fordi vi jo netop har den økonomiske krise og vi på en eller anden måde skal komme igennem den.
Der er en regning, der skal betales, og man kan vælge at betale den nu, eller man kan vælge at skyde den længere ud i fremtiden.
Men problemet er jo bare, at så bliver regningen større, og vil man så hellere betale regningen nu, hvor den er mindre, end den vil være om f.eks. 2 år, eller vil man vente til et tidspunkt, hvor regningen er større?
Og i Dansk Folkeparti synes vi, at det bedste er at betale regningen, når den er lavest, for så skal vi også af med færrest mulige penge.
Det er sund fornuft.
Det betyder jo så bl.a. – fordi den her regning skal betales – at der bliver taget penge fra SVU-ordningen, som bliver reduceret fra at gælde 80 uger til at gælde 40 uger, men det betyder ikke, at der ikke er mulighed for at tage f.eks. folkeskolefag via SVU, og det betyder heller ikke, at man ikke længere kan tage gymnasiefag på SVU-ordningen; det kan man fortsætte med.
Nu kommer det her eftersyn af folkeskolen, og det er jo rigtig, rigtig godt og udmærket, men jeg synes også, at vi skal fortsætte med at arbejde for, at fagligheden i folkeskolen er i top, for det duer ikke, at der er så mange, der kommer ud af folkeskolen uden at kunne læse, skrive og regne.
Og når de så engang bliver 30-40 år og ikke har bestået dansk eller matematik i folkeskolen og så har et arbejde, er det rigtig, rigtig ærgerligt – synes jeg da i hvert fald – at der så skal bruges tid på, at de skal tage disse helt grundlæggende fag dansk og matematik på folkeskoleniveau.
Det skulle helst være sådan, at vi ikke slap nogen igennem folkeskolen, som ikke kunne læse, skrive og regne, så der må vi også gøre en indsats, for jeg synes da i hvert fald, det er bedre, at man går direkte ud af folkeskolen med den kompetence at kunne læse, skrive og regne, frem for at man senere i livet er nødt til at tage de her fag.
Men når det er sagt, anerkender vi selvfølgelig i Dansk Folkeparti, at der er nogle mennesker, som har behov for at tage f.eks. dansk og matematik på folkeskoleniveau og derved supplere deres uddannelse, så de har et bevis på, at de har taget de her folkeskolefag.
Så det er udmærket.
Så kan jeg jo sige, at Dansk Folkeparti støtter lovforslaget, men det var der nok ikke nogen der var så meget i tvivl om.